## Pravilnik o stavljanju na tržište poljoprivrednog reprodukcijskog materijala ukrasnog bilja

### NN 129/2007 (17.12.2007.), Pravilnik o stavljanju na tržište poljoprivrednog reprodukcijskog materijala ukrasnog bilja

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**3699**

Na temelju članka 2. stavka 3., članka 4. stavka 4., članka 32. stavka 2. i 3.,
članka 33. stavka 6. i 7., članka 34. stavka 7., članka 35. stavka 4., članka
36. stavka 2., članka 38. stavka 5., članka 39. stavka 2. i 4., članka 40.
stavka 4., članka 41. stavka 6., članka 42. stavka 6., članka 43. stavka 5.,
članka 46. stavka 3., članka 47. stavka 8. članka 49. stavka 3. i članka 50.
stavka 4. Zakona o sjemenu, sadnom materijalu i priznavanju sorti
poljoprivrednog bilja (»Narodne novine«, broj 140/05) ministar poljoprivrede,
šumarstva i vodnoga gospodarstva donosi

## PRAVILNIK

### O STAVLJANJU NA TRŽIŠTE POLJOPRIVREDNOG REPRODUKCIJSKOG MATERIJALA UKRASNOG BILJA

OPĆE ODREDBE

*Sadržaj Pravilnika*
Članak 1.

Ovim Pravilnikom propisuju se vrste ukrasnog bilja koje se mogu certificirati i
uvjeti certifikacije poljoprivrednog reprodukcijskog materijala ukrasnog bilja
(u daljnjem tekstu: poljoprivredni reprodukcijski materijal); uvjeti u smislu
podrijetla, autentičnosti sorte i podloge te vegetativne razvijenosti i
zdravstvenog stanja; uvjeti proizvodnje poljoprivrednog reprodukcijskog
materijala; uvjeti i postupak stručnog nadzora i nadzora pod stručnom kontrolom;
uvjeti za ovlašćivanje osoba za obavljanje nadzora; uvjeti koje moraju
ispunjavati dobavljači poljoprivrednog reprodukcijskog materijala; nadzor rada
laboratorija; sadržaj, oblik i način vođenja evidencije o izdanim certifikatima
o sadnom materijalu; način i uvjeti provođenja naknadne kontrole za pojedine
vrste bilja; način i uvjeti pakiranja, plombiranja i označavanja poljoprivrednog
reprodukcijskog materijala; uvjeti trgovine poljoprivrednog reprodukcijskog
materijala na veliko i malo; dokumenti koji prilikom uvoza obavezno prate
poljoprivredni reprodukcijskog materijal i/ili se nalaze na pakiranju; uvjeti za
uvoz i stavljanje na tržište poljoprivrednog reprodukcijskog materijala u
pogledu pakiranja, plombiranja i označavanja te način vođenja evidencije.

Članak 2.

1) Odredbe ovog Pravilnika primjenjuju se na sve rodove i vrste poljoprivrednog
reprodukcijskog materijala koje se stavljaju na tržište s namjenom za ukrasne
svrhe.
2) Odredbe ovoga Pravilnika ne primjenjuju se na:
- poljoprivredni reprodukcijski materijal namijenjen izvozu;
- poljoprivredni reprodukcijski materijal koji nije namijenjen za ukrasne svrhe
ukoliko je stavljanje na tržište takvog proizvoda uređeno posebnim propisima o
šumskom reprodukcijskom materijalu.
Članak 3.
Pored odredbi ovoga Pravilnika o stavljanju na tržište poljoprivrednog
reprodukcijskog materijala primjenjivati će se i odredbe posebnih propisa kojima
se uređuju pitanja:
- zaštite samonikle (divlje) flore;
- ambalaže i ambalažnog otpada; i
- biljnog zdravstva.

POSEBNE ODREDBE

*Značenje izraza*
Članak 4.

U smislu ovog Pravilnika pojedini izrazi imaju sljedeće značenje:
1. *»poljoprivredni reprodukcijski materijal ukrasnog bilja«* je biljni materijal
namijenjen za:
– umnažanje ukrasnog bilja; ili
– proizvodnju ukrasnog bilja; u slučaju proizvodnje iz već uzgojene biljke ovaj
izraz se upotrebljava samo ako je konačno proizvedena biljka namijenjena
daljnjem stavljanju na tržište.
2. *»reprodukcija«* je razmnožavanje na vegetativni ili drugi način.

*Kategorije poljoprivrednog reprodukcijskog materijala*
Članak 5.

Za poljoprivredni reprodukcijskog materijal u postupku certifikacije ne utvrđuju
se kategorije.

*Proizvodnja poljoprivrednog reprodukcijskog materijala*
Članak 6.

1) Poljoprivredni reprodukcijski materijal može proizvoditi pravna ili fizička
osoba (u daljnjem tekstu: dobavljač) koja je upisana i registrirana u Upisniku
dobavljača sadnog materijala (u daljnjem tekstu: Upisnik).
2) Dobavljač registriran za djelatnost proizvodnje poljoprivrednog
reprodukcijskog materijala mora voditi pisanu evidenciju na Obrascu broj 1. koji
se nalazi u Dodatku 5. koji je tiskan uz ovaj Pravilnik i njegov je sastavni
dio.
3) Dobavljač registriran za djelatnost distribucije i prodaje poljoprivrednog
reprodukcijskog materijala mora voditi pisanu evidenciju na Obrascu broj 2. koji
se nalazi u Dodatku 5. ovoga Pravilnika.
4) Dobavljač registriran za djelatnost proizvodnje poljoprivrednog
reprodukcijskog materijala mora voditi pisanu evidenciju o zasnovanoj
proizvodnji za poljoprivredni reprodukcijski materijal koji se proizvodi za
izvoz na Obrascu broj 3. koji se nalazi u Dodatku 5. ovoga Pravilnika.
5) Poljoprivredni reprodukcijski materijal iz stavka 4. ovoga članka mora biti
označen i odvojen od ostale proizvodnje poljoprivrednog reprodukcijskog
materijala koja je namijenjena stavljanju na tržište.
6) O podacima iz stavka 4. ovoga članka dobavljač mora izvijestiti fitosanitarnu
inspekciju i Zavod za sjemenarstvo i rasadničarstvo (u daljnjem tekstu: Zavod).
7) Uvjeti proizvodnje poljoprivrednog reprodukcijskog materijala tehnikom *»in vitro«*propisani su u Dodatku 4. koji je tiskan uz ovaj Pravilnik i njegov je
sastavni dio.
8) Dobavljač sadnog materijala iz stavka 1. ovoga članka mora Zavodu dostaviti
Plan godišnje proizvodnje najkasnije do 30. travnja tekuće godine ili u slučaju
bilja s više od jednog vegetacijskog ciklusa najmanje mjesec dana prije početka
proizvodnje.
9) Plan iz stavka 8. ovoga članka dostavlja se Zavodu na Obrascu 9. koji se
nalazi u Dodatku 5. ovoga Pravilnika.

Članak 7.

1) Dobavljač sadnog materijala kontinuirano mora poduzimati aktivnosti i voditi
evidencije u skladu s člankom 33. stavkom 2. Zakona o sjemenu, sadnom materijalu
i priznavanju sorti poljoprivrednog bilja (u daljnjem tekstu: Zakona).
2) Ako rezultat provjera ili drugi podaci dostupni dobavljačima otkrivaju
prisustvo jednog ili više štetnih organizama ili u količini većoj od dozvoljene
u skladu s posebnim propisom kojim se uređuje biljno zdravstvo, dobavljač će o
tome bez odgode obavijestiti fitosanitarnu inspekciju i provesti mjere koje ona
odredi ili druge potrebne mjere kako bi se smanjila opasnost od širenja štetnih
organizama.
3) Dobavljač je dužan voditi bilješke o svakoj pojavi štetnih organizama na
njegovim površinama i u njegovim prostorima te o svim mjerama koje je u vezi s
tim poduzeo.

Članak 8.

1) Nadzor dobavljača u provođenju odredbi članka 33. stavka 2. Zakona provodi
fitosanitarna inspekcija.
2) Nadzor iz stavka 1. ovoga članka fitosanitarna inspekcija obavlja u okviru
redovitih mjera nadzora dobavljača sadnog materijala koje se provode u skladu s
odredbama posebnih propisa o biljnom zdravstvu kojima se uređuje ispunjavanje
uvjeta za izdavanje biljnih putovnica.
3) U nadzoru iz stavka 2. ovoga članka fitosanitarna inspekcija će provjeriti i
da li je dobavljač upisan i registriran u Upisnik odnosno da li u trenutku
nadzora ispunjava sve uvjete da bude upisan i registriran u Upisnik te će
provesti nadzor nad radom dobavljača i njihovih poslovnih prostora pri čemu
dobavljač mora:
a) voditi računa o kritičnim točkama proizvodnje koje mogu utjecati na kvalitetu
poljoprivrednog reprodukcijskog materijala, a posebno:
– koristiti kvalitetan poljoprivredni reprodukcijski materijal za početak
proizvodnje,
– provoditi sjetvu, pikiranje, presađivanje i sadnju poljoprivrednog
reprodukcijskog materijala u skladu s prihvaćenom praksom,
– proizvoditi poljoprivredni reprodukcijski materijal na način da ispunjava
uvjete utvrđene u propisima kojima je regulirano biljno zdravstvo,
– imati plan proizvodnje i pri tome koristi primjerene metode uzgoja,
– voditi opću brigu o nasadu,
– koristiti primjerene postupke umnažanja,
– koristiti primjerene postupke ubiranja poljoprivrednog reprodukcijskog
materijala kao finalnog proizvoda,
– primjenjivati nužne mjere higijene,
– primjenjivati prema potrebi mjere tretiranja poljoprivrednog reprodukcijskog
materijala sredstvima za zaštitu bilja,
– pakirati i označiti poljoprivredni reprodukcijski materijal u skladu s ovim
Pravilnikom,
– skladištiti poljoprivredni reprodukcijski materijal u primjernim uvjetima za
očuvanje kvalitete u skladu s ovim Pravilnikom,
– voditi brigu da se poljoprivredni reprodukcijski materijal prevozi na način da
se očuva njegova kvaliteta,
– voditi i čuvati administrativne zapise, u pisanom obliku ili zabilježene na
način da ih se ne može izbrisati, o poduzetim aktivnostima, zahtijevanim
mjerama, podacima koji se navode u stavcima 3., 4. i 5. ovoga članka i staviti
ih na raspolaganje odgovornom službenom tijelu. Obveza čuvanja ovih dokumenata
je najmanje godinu dana.
b) čuvati i voditi zapise kako bi za fitosanitarnu inspekciju imao na
raspolaganju cjelovite informacije o:
– prodaji poljoprivrednog reprodukcijskog materijala i ostalom što je
namijenjeno za skladištenje ili sadnju, za proizvodnju ili otpremu drugima; i
– kemijskim postupcima koji su primijenjeni tijekom procesa proizvodnje i o tome
mora čuvati dokumentaciju najmanje godinu dana;
c) biti osobno dostupan ili je dostupna druga ovlaštena osoba koja je uključena
u proizvodnju poljoprivrednog reprodukcijskog materijala i upoznata sa
zdravstvenim stanjem bilja, za vezu sa fitosanitarnom inspekcijom;
d) po potrebi i u odgovarajuće vrijeme provoditi vizualnu kontrolu
poljoprivrednog reprodukcijskog materijala na štetne organizme na način koji je
dogovoren s fitosanitarnom inspekcijom;
e) dopustiti pristup osobama koje predstavljaju nadležna tijela, a posebno u
svrhu inspekcijskog nadzora i/ili uzimanja uzoraka te dopustiti pristup
evidenciji i pripadajućim dokumentima iz točke b).
4) U cilju utvrđivanja i primjene metoda za praćenje i kontrolu kritičnih točaka
iz stavka 3. ovoga članka fitosanitarna inspekcija će nadzirati i pratiti
dobavljača kako bi se osiguralo da dobavljač kontinuirano provodi te metode,
pridajući posebnu pažnju:
a) raspoloživosti i stvarnoj uporabi metoda za provjeru svake od kritičnih
točaka iz stavka 3. podstavka a. ovoga članka;
b) pouzdanosti tih metoda;
c) njihovoj prikladnosti za procjenu sadržaja proizvodnje i dokumenata o
isporuci;
d) sposobnosti dobavljačevih djelatnika da izvrše kontrole.
5) U vezi s uzimanjem uzoraka za analizu u ovlaštenom laboratoriju fitosanitarna
inspekcija će u provođenju nadzora iz stavka 2. ovoga članka nadzirati i pratiti
dobavljača kako bi se osiguralo da:
a) dobavljač uzima uzorke u različitim fazama procesa proizvodnje u skladu i
učestalošću koja je dogovorena sa fitosanitarnom inspekcijom,
b) su uzorci uzeti na tehnički ispravan način po statistički pouzdanoj metodi
pri čemu se mora voditi računa o vrsti analize koja će biti upotrijebljena,
c) je osoba koja uzima uzorke osposobljena za taj posao,
d) je analiza uzorka obavljena u laboratoriju koji je za to ovlašten.
6) U tijeku nadzora iz stavka 1. ovoga članka fitosanitarni inspektor zapisnički
će konstatirati da li dobavljač reprodukcijskog materijala udovoljava uvjetima
propisanim stavkom 3., 4. i 5. ovoga članka.

*Kvaliteta poljoprivrednog reprodukcijskog materijala*
Članak 9.

1) Poljoprivredni reprodukcijski materijal mora ispunjavati zahtjeve kvalitete
koji su propisani u Dodatku 1. koji je tiskan uz ovaj Pravilnik i njegov je
sastavni dio.
2) Kvaliteta poljoprivrednog sadnog materijala iz Dodatka 1. ovoga Pravilnika
utvrđuje se tijekom nadzora.

Članak 10.

1) Laboratorijskom analizom na prisutnost štetnih organizama provodi se po
potrebi dio kontrola kvalitete poljoprivrednog reprodukcijskog materijala u
skladu s člankom 38. stavkom 1. Zakona.
2) Zavod provodi nadzor nad radom ovlaštenih laboratorija kontrolom ispunjavanja
uvjeta za upis u Upisnik laboratorija za kontrolu kvalitete poljoprivrednog
reprodukcijskog materijala (u daljnjem tekstu: Upisnik laboratorija) i kontrolom
postupaka laboratorijske analize.
3) Kontrolu postupka laboratorijske analize iz stavka 2. ovoga članka Zavod
provodi usporednom analizom istog uzorka biljnog materijala u nekoliko
ovlaštenih laboratorija u zemlji, u laboratoriju u inozemstvu ili u laboratoriju
znanstvene ustanove ukoliko taj laboratorij ispunjava uvjete za upis u Upisnik
laboratorija.
4) Ako Zavod u kontroli iz stavka 2. ovoga članka utvrdi da laboratorij ne
ispunjava uvjete za upis u Upisnik laboratorija i/ili su u postupku
laboratorijske analize učinjeni veći propusti predložit će Ministarstvu
poljoprivrede, šumarstva i vodnoga gospodarstva (u daljnjem tekstu:
Ministarstvo) trajno ili privremeno brisanje laboratorija iz Upisnika
laboratorija.

Članak 11.

Uzimanje uzoraka poljoprivrednog reprodukcijskog materijala za laboratorijsku
analizu provode fitosanitarni inspektori, osposobljeni djelatnici Zavoda i
dobavljača.

*Nadzor*
Članak 12.

1) Nadzor nad proizvodnjom poljoprivrednog reprodukcijskog materijala provodi
Zavod ili po ovlaštenju dobavljač u skladu s člankom 39. stavak 2. Zakona.
2) Zavod će ovlastiti dobavljača za provođenje nadzora pod stručnom kontrolom
ako:
– ima osobu (nadzornika) za obavljanje poslova nadzora pod stručnom kontrolom;
– je nadzornik dao pismenu izjavu da će provoditi nadzor sukladno pravilima
struke.
3) Nadzor dobavljača u skladu s člankom 41. stavak 1. podstavak 2. Zakona
provodi Zavod nasumičnom kontrolom kako bi se provjerilo udovoljava li
poljoprivredni reprodukcijski materijal uvjetima kvalitete propisanim ovim
Pravilnikom.
4) U slučaju povrede pravila o nadzoru prilikom provođenja nadzora pod stručnom
kontrolom, nadzorniku za kojeg se utvrdi da je kriv bilo namjerno ili nenamjerno
Zavod će oduzeti ovlaštenje.
5) U slučaju povrede pravila o nadzoru iz stavka 4. ovoga članka svako
certificiranje ispitivanog poljoprivrednog reprodukcijskog materijala će biti
poništeno uz zabranu stavljanja na tržište i povlačenja prodanog poljoprivrednog
reprodukcijskog materijala, osim u slučaju da se dokaže da takav poljoprivredni
reprodukcijski materijal ispunjava sve propisane zahtjeve.
6) Naknadnu kontrolu poljoprivrednog reprodukcijskog materijala provodi Zavod.
7) Za naknadnu kontrolu iz stavka 6. ovoga članka uzima se uzorak od određenog
broja partija poljoprivrednog reprodukcijskog materijala. Uzorak uzima stručno
osposobljena osoba Zavoda ili fitosanitarni inspektor. Uzeti uzorci se
provjeravaju u poljskim pokusima i laboratorijskim analizama. Poljski pokusi i
laboratorijske analize autentičnosti sorte provoditi će se pri Zavodu, a analize
zdravstvenog stanja u ovlaštenom laboratoriju za analizu poljoprivrednog
reprodukcijskog materijala.
8) Opseg naknadne kontrolu iz stavka 6. ovoga članka utvrditi će se godišnjim
planom kontrole koji će donijeti Zavod uz suglasnost Ministarstva.

Članak 13.

1) Nadzorom se utvrđuje da li poljoprivredni reprodukcijski materijal udovoljava
uvjetima kvalitete propisanim u članku 9. ovoga Pravilnika.
2) Način provođenja nadzora propisan je u Dodatku 2. koji je tiskan uz ovaj
Pravilnik i njegov je sastavni dio.
3) Nakon obavljenog nadzora utvrđuje se konačna količina proizvedenog
poljoprivrednog reprodukcijskog materijal po pojedinom rednom broju, odnosno
partiji proizvodnje, iz evidencije proizvodnje.

Članak 14.

1) Nakon obavljenih obaveznih pregleda iz članka 13. stavka 1. ovoga Pravilnika
i na temelju nalaza nadzora Zavod, odnosno dobavljač, izdaje Uvjerenje o sadnom
materijalu. Obrazac Uvjerenja propisan je u Dodatku 5. ovoga Pravilnika.
2) Dobavljač vodi evidenciju o izdanim Uvjerenjima o sadnom materijalu u
evidenciji proizvodnje.

Članak 15.

1) Dobavljač podnosi Zavodu Zahtjev za izdavanje Certifikata o sadnom materijalu
na pakiranju i obrasca Certifikata o sadnom materijalu uz otpremnicu (u daljnjem
tekstu: Zahtjev) koji je propisan na Obrascu 6. u Dodatku 5. ovoga Pravilnika.
2) Uz Zahtjev se dostavlja Uvjerenje o sadnom materijalu, primjerak Certifikata
o sadnom materijalu na pakiranju i obrazac Certifikata o sadnom materijalu uz
otpremnicu na potvrđivanje i prvo izdavanje Zavodu.
3) Za poljoprivredni reprodukcijski materijal Zavod izdaje prvi uzorak
Certifikata o sadnom materijalu iz stavka 1. ovoga članka i pisano odobrenje
dobavljaču da može temeljem izdanog prvog uzorka Certifikata o sadnom materijalu
iz stavka 1. ovoga članaka sam tiskati certifikate u skladu s odobrenjem.
4) Dobavljač vodi evidenciju o izdanim Certifikatima o sadnom materijalu,
odnosno o količini poljoprivrednog reprodukcijskog materijala za koje dobavljač
podnosi Zahtjev za izdavanje certifikata. Evidencija se vodi na Obrascu 7. koji
se nalazi u Dodatku 5. ovoga Pravilnika.

*Pakiranje, plombiranje i označavanje poljoprivrednog reprodukcijskog materijala*
Članak 16.

1) Poljoprivredni reprodukcijski materijal može se staviti na tržište u
ujednačenim partijama, pakiran i označen Certifikatom o sadnom materijalu na
pakiranju i/ili Certifikatom o sadnom materijalu uz otpremnicu.
2) Iznimno od odredbe stavka 1. ovoga članka na tržište se u jednoj pošiljci
može staviti poljoprivredni reprodukcijski materijal različitih partija, uz
uvjet da dobavljač koji pošiljku stavlja na tržište ima zapis o sastavu i
podrijetlu pojedinih partija u pošiljci.

Članak 17.

1) Certifikata o sadnom materijalu na pakiranju i Certifikat o sadnom materijalu
uz otpremnicu moraju biti od odgovarajućeg materijala koji prethodno nije
korišten i moraju sadržavati sljedeće podatke na hrvatskom jeziku:
– »RH kvaliteta«;
– oznaka zemlje u kojoj je proizveden poljoprivredni reproduk­cijski materijal;
– tijelo nadležno za certifikaciju poljoprivrednog reprodukcijskog materijala
ili njegov logotip;
– upisnički broj dobavljača;
– individualni serijski, tjedni ili zbirni broj;
– botanički naziv;
– naziv sorte ukoliko se poljoprivredni reprodukcijski materijal trži s oznakom
sorte; kod podloge navodi se naziv sorte ili njena oznaka;
– naziv skupine biljaka, ako se poljoprivredni reprodukcijski materijal trži s
naznakom skupine biljaka;
– količina
– u slučaju uvoza iz trećih zemalja: zemlja proizvodnje.
2) U slučaju da poljoprivredni reprodukcijski materijal prati biljna putovnica,
biljna putovnica može predstavljati Certifikat o sadnom materijalu.
3) U slučaju iz stavka 2. ovoga članka uz podatke na biljnoj putovnici moraju se
navesti sljedeći podaci:
– »RH kvaliteta«;
– oznaka tijela nadležnog za certifikaciju poljoprivrednog reprodukcijskog
materijala;
– naziv sorte ukoliko se poljoprivredni reprodukcijski materijal trži sa oznakom
sorte; kod podloge navodi se naziv sorte ili njena oznaka;
– naziv skupine biljaka, ako se poljoprivredni reprodukcijski materijal trži s
naznakom skupine biljaka;
– u slučaju uvoza iz trećih zemalja: država proizvodnje.
Ovi podaci mogu biti na istom dokumentu kao i biljna putovnica, ali jasno
odvojeni.
4) Poljoprivredni reprodukcijski materijal sorata koje su genetski modificirane
mora biti označen u skladu sa posebnim propisima kojima su regulirani genetski
modificirani organizmi.
5) U slučaju trženja na malo poljoprivrednog reprodukcijskog materijala osobama
koje nisu profesionalno uključene u proizvodnju i prodaju poljoprivrednog
reprodukcijskog materijala odredbe stavka 1. ovoga članka o podacima mogu se
pojednostaviti na način da se naznače osnovni podaci o vrsti, sorti ili skupini
biljaka. Pri navođenju osnovnih podataka mogu se upotrijebiti lako razumljivi
simboli i slike.

*Stavljanje na tržište poljoprivrednog reprodukcijskog materijala*
Članak 18.

1) Poljoprivredni reprodukcijski materijal može se staviti na tržište ako
udovoljava uvjetima propisanim člankom 45. Zakona.
2) Poljoprivredni reprodukcijski materijal biljnih vrsta iz članka 3. ovoga
Pravilnika ne upisuje se u Sortnu listu Republike Hrvatske.
3) Poljoprivredni reprodukcijski materijal biljnih vrsta iz članka 3. ovoga
Pravilnika može se staviti na tržište sa naznakom skupine biljaka kojoj
pripadaju ili s naznakom sorte.
4) Sorte koje će se naznačiti u skladu sa stavkom 3. ovoga članka moraju biti:
– opće poznate, zaštićene u skladu s odredbama propisa o zaštiti novih biljnih
sorti ili službeno registrirane u skladu s propisima koji uređuju registraciju
sorti; ili
– upisane u listu dobavljača s detaljnim opisom i imenom sorte.
5) Lista dobavljača iz stavka 4. podstavka 2. ovoga članka je popis sorti koje
za potrebe vlastite proizvodnje formira pojedini dobavljač.
6) Lista dobavljača mora za svaku sortu sadržavati:
– naziv sorte zajedno sa opće poznatim sinonimima;
– podatke o održavanju sorte i upotrijebljenoj tehnici umnažanja;
– opis sorte na temelju karakteristika i njihovih oblika;
– napomenu po čemu se sorta razlikuje od drugih sorti koje su joj najsličnije.
7) Kada se poljoprivredni reprodukcijski materijal stavlja na tržište sa
naznakom skupine bilja kojoj pripada, dobavljač mora naznačiti skupinu bilja na
način da se izbjegne bilo kakva zabuna u odnosu na poljoprivredni reprodukcijski
materijal koji se stavlja na tržište pod nazivom sorte.

Članak 19.

Poljoprivredni reprodukcijski materijal može se staviti na tržište s naznakom
sorte ukoliko je naziv sorte u skladu s člankom 18. stavkom 4. ovoga Pravilnika.

Članak 20.

1) Trgovinom poljoprivrednog reprodukcijskog materijala mogu se baviti pravne
ili fizičke osobe koje su registrirane u sudskom ili obrtnom registru za
djelatnost trgovine na veliko ili trgovine na malo.
2) Trgovinom poljoprivrednog reprodukcijskog materijala na veliko može se baviti
pravna ili fizička osoba koja ima zaposlenog diplomiranog inženjera
agronomije/poljoprivrede ili magistra agronomske/poljoprivredne struke.
3) Trgovinom poljoprivrednog reprodukcijskog materijala na malo može se baviti
pravna ili fizička osoba koja u svakoj prodavaonici ima zaposlenog djelatnika sa
završenim IV. stupnjem obrazovanja poljoprivredne struke.
4) Iznimno od stavka 3. ovoga članka trgovinom poljoprivrednog reprodukcijskog
materijala na malo u okviru cvjećarsko-aranžerske djelatnosti (cvjećarnice) može
se baviti pravna i fizička osoba koja ima zaposlenog djelatnika stručno
osposobljenog za cvjećara aranžera.
5) Pravne i fizičke osobe iz stavka 1. ovoga članka dužne su poljoprivredni
reprodukcijski materijal držati u uvjetima koji osiguravaju održavanje njegove
kakvoće.

Članak 21.

1) Mali proizvođač je fizička osoba koja proizvodi ukrasno bilje:
– na zemljištu čija površina ne prelazi 100 m2 ako se radi o zaštićenom
prostoru, odnosno 500 m2 na otvorenom prostru;
– čija vrijednost godišnje proizvodnje nije veća od 1/2 prosječne godišnje plaće
zaposlenih u Republici Hrvatskoj.
2) Mali proizvođači iz stavka 1. ovoga članka mogu u okviru »lokalne
cirkulacije« stavljati na tržište poljoprivredni reprodukcijski materijal, pod
uvjetom da ga prodaju neprofesionalnim krajnjim korisnicima koji nisu
profesionalno uključeni u proizvodnju i daljnju trgovinu ukrasnog bilja.
3) Lokalna cirkulacija iz stavka 2. ovoga članka podrazumijeva stavljanje na
lokalno tržište koje je određeno područjem općine u kojoj se nalazi mjesto
proizvodnje malog proizvođača i općine koje s njom graniče.
4) Mali proizvođači koji poljoprivredni reprodukcijski materijal stavljaju na
tržište u okviru uvjeta iz stavka 2. ovoga članka trebaju isti označiti samo s
osnovnim podacima o proizvodu kao što su vrsta, sorta ili naznakom skupine
biljaka kojoj pripadaju.

*Uvoz poljoprivrednog reprodukcijskog materijala*
Članak 22.

1) Poljoprivredni reprodukcijski materijal koji se uvozi mora biti u ujednačenim
partijama, pakiran i označen Certifikatom o sadnom materijalu na pakiranju
izdanim od nadležnog tijela zemlje izvoznice i/ili Certifikatom o sadnom
materijalu uz otpremnicu nadležnog tijela zemlje izvoznice.
2) Za pošiljku poljoprivrednog reprodukcijskog materijala iz uvoza smatra se da
je istovjetna poljoprivrednom sadnom materijalu proizvedenom prema Zakonu i
ovome Pravilniku ukoliko je Certifikat o sadnom materijalu iz stavka 1. ovoga
članka izdan od nadležnog tijela zemlje izvoznice i ako u pogledu kvalitete
poljoprivrednog reprodukcijskog materijala pošiljka udovoljava zahtjevima
propisanim Zakonom i ovim Pravilnikom.
3) U skladu s člankom 47. stavak 3. Zakona, a uz prethodnu suglasnost
Ministarstva, Zavod će utvrditi popis nadležnih tijela zemlje izvoznice čijem se
certifikatu priznaje istovjetnost.
4) Fitosanitarni inspektor prilikom kontrole uvoza poljoprivrednog
reprodukcijskog materijala kontrolira da li je dobavljač propisno upisan i
registriran u Upisniku, da li je pakiranje poljoprivrednog reprodukcijskog
materijala pakirano, plombirano i označeno i da li udovoljava uvjetima iz stavka
2. ovoga članka.
5) Uvoznik vodi evidenciju o uvezenim količinama poljoprivrednog reprodukcijskog
materijala s podacima o:
– vrsti,
– sorti,
– državi proizvodnje poljoprivrednog reprodukcijskog materijala,
– nadležnom tijelu zemlje koje je izdalo certifikat o sadnom materijalu,
– državi izvoznici,
– količini poljoprivrednog reprodukcijskog materijala.
6) Evidencija iz stavka 5. ovoga članka vodi se na Obrascu 8. koji se nalazi u
Dodatku 5. ovoga Pravilnika.
7) Izvješće o uvezenim količinama poljoprivrednog reprodukcijskog materijala
uvoznik dostavlja Zavodu najkasnije u roku 30 dana od dana uvoza.
8) Po pojedinom uzorku poljoprivrednog reprodukcijskog materijala koji se uvozi
temeljem rješenja iz članka 49. stavka 2. Zakona, bilo da se radi o vrsti, sorti
ili hibridu može se uvesti do 100 biljaka pojedine sorte ili hibrida.
9) U skladu s člankom 73. stavak 1. Zakona sjeme cvijeća u originalnom pakiranju
ukupne težine do 100 g ili do 5 pakiranja koje nije namijenjeno prodaji može se
uvesti bez prijave fitosanitarnom inspektoru.

PRIJELAZNE I ZAVRŠNE ODREDBE

Članak 23.

Poljoprivredni reprodukcijski materijal ukrasnog bilja čija je proizvodnja
zasnovana do stupanja na snagu ovoga Pravilnika, a koji je proizveden, pakiran i
označen u skladu sa odredbama Zakona o sjemenu, sadnom materijalu i priznavanju
sorti poljoprivrednog bilja (»Narodne novine« broj 131/97, 163/03) smije se
staviti na tržište do isteka roka valjanosti Deklaracije o kakvoći ukrasnoga
bilja.

Članak 24.

1) Od dana stupanja Republike Hrvatske u Europsku uniju u odnosu na odredbu
članka 17. stavka 1. ovoga Pravilnika Certifikat o sadnom materijalu na
pakiranju i Certifikat o sadnom materijalu uz otpremnicu pored hrvatskog jezika
može biti i na jednom od službenih jezika država članica Zajednice.
2) Prije stavljanja na tržište poljoprivredni reprodukcijski materijal koji je
uvezen mora biti označen certifikatima iz članka 16. stavka 1. ovoga Pravilnika,
bilo da su isti tiskani na hrvatskom jeziku ili se prijevod na hrvatski jezik s
certifikata nalazi uz službeni Certifikat o sadnom materijalu na pakiranju
odnosno uz certifikat o sadnom materijalu kao prateći dokument.

Članak 25.

Ovaj Pravilnik objavljuje se u »Narodnim novinama«, a stupa na snagu 1. siječnja
2008.

Klasa: 011-02/07-01/75
Urbroj: 525-1-07-1
Zagreb, 30. studenoga 2007.

Ministar
**Petar Čobanković**, v. r.

DODATAK 1.

ZAHTJEVI U POGLEDU KVALITETE KOJE MORA ISPUNJAVATI POLJOPRIVREDNI REPRODUKCIJSKI
MATERIJAL

1) Poljoprivredni reprodukcijski materijal mora ispunjavati zahtjeve u pogledu
zdravstvenog stanja u skladu s propisima kojima je regulirano biljno zdravstvo.
2) Uvažavajući zahtjeve točke 1. poljoprivredni reprodukcijski materijal mora:
– najmanje na temelju vizualnog pregleda, biti bez štetnih organizama koji
utječu na njihovu kvalitetu i bez simptoma prisutnosti štetnih organizama koji
smanjuju njihovu upotrebljivost;
– biti u potpunosti bez nedostataka koji mogu utjecati na njegovu kvalitetu kao
poljoprivrednog reprodukcijskog materijala;
– imati zadovoljavajući vigor i dimenzije da ga se može koristiti kao
poljoprivredni reprodukcijski materijal;
– autentičan i čist u odnosu na rod ili vrstu ili skupinu biljaka kojoj pripada,
a u slučaju da se stavlja na tržište s naznakom sorte mora biti sortno
autentičan i čist;
– u slučaju sjemena imati zadovoljavajuću klijavost.
3) Sav poljoprivredni reprodukcijski materijal na kojemu se temeljem vizualnog
pregleda utvrdi prisutnost štetnih organizama mora se odmah tretirati
odgovarajućim metodama ili mehanički odstraniti i uništiti ako suzbijanje zbog
prirode štetnih organizama nije učinkovito.
4) Poljoprivredni reprodukcijski materijal vrsta iz roda *Citrus* L. pored
zahtjeva iz točke 1. i 2. moraju ispunjavati i sljedeće zahtjeve:
a) moraju potjecati od inicijalnog materijala koji je pregledan i za koji je
utvrđeno da ne pokazuje simptome zaraze značajnim virusima, virusima sličnim
organizmima i bolestima navedenim za rod *Citrus* L. u Dodatku 3. koji je tiskan
uz ovaj Pravilnik i njegov je sastavni dio;
b) mora biti pregledan i mora biti utvrđeno da je slobodan od virusa, virusima
sličnim organizmima ili bolesti iz podtočke a) ove točke od početka zadnjeg
ciklusa vegetacije; i
c) u slučaju cijepljenja, mora biti cijepljen na podloge koje su otporne na
viroide.
5) U slučaju lukovica cvijeća moraju biti zadovoljeni sljedeći zahtjevi:
– poljoprivredni reprodukcijski materijal mora potjecati izravno od materijala
koji je u fazi uzgoja bio pregledan i za koji je utvrđeno da je bez štetnih
organizama iz točke 1. ovog Dodatka i Dodatka 3. ovoga Pravilnika te njihovih
znakova ili simptoma.

DODATAK 2.

NADZOR POLJOPRIVREDNOG REPRODUKCIJSKOG MATERIJALA

Nadzor nad proizvodnjom poljoprivrednog reprodukcijskog materijala provodi se na
objektima gdje se isti i proizvodi, a njime se utvrđuje sljedeće:
1) autentičnost vrste, čistoća sorte ako prijavljuje u proizvodnji sortu, te
podloge;
2) kondiciju i opći izgled vegetativne razvijenosti poljoprivrednog
reprodukcijskog materijala koja jamči upotrebljivost istoga;
3) agrotehničke mjere i mjere za njegu i uzgoj reprodukcijskog materijala;
4) količine proizvedenog poljoprivrednog reprodukcijskog materijala po vrstama,
sortama i partijama.

DODATAK 3.

POPIS ŠTETNIH ORGANIZAMA KOJI UTJEČU NA KVALITETU POLJOPRIVREDNOG
REPRODUKCIJSKOG MATERIJALA

|  |  |
| --- | --- |
| Rod ili vrsta | Specifični štetni organizmi |
| – *Begonia × hiemalis*Fotsch | **Insekti, grinje i nematode svih razvojnih stadija**  **–** Aleurodidae, posebice *Bemisia tabaci*  *–* *Aphelenchoides spp.*  *– Ditylenchus destructor*  *– Meloidogyne spp.*  *– Myzus ornatus*  *– Otiorrhynchus sulcatus*  *– Sciara*  *–* Thysanoptera, posebice *Frankliniella occidentalis*  **Bakterije**  *– Erwinia chrysanthemi*  *– Rhodococcus fascians*  *– Xanthomonas campestris pv. begoniae*  **Gljive**  **–**   pepelnica  – uzročnici truleži stabljike *(Phytophthora* spp., *Pythium* spp. i *Rhizoctonia* spp.)  **Virusi i virusima slični organizmi i posebice**  **–** bolest kovrčavosti lista  – Tospovirusi (Tomato spotted wilt virus, Impatiens necrotic spot virus) |
| **–***Citrus*   (Linde) | Insekti, grinje i nematode svih razvojnih stadija  **–***Aleurothrixus floccosus*  (Maskell)  – *Meloidogyne* spp.  – *Parabemisia myricae* (Kuwana)  – *Tylenchulus semipenetrans*  **Gljive**  **–***Phytophthora* spp.  **Virusi i virusima slični organizmi, i posebice**  **–** viroidi poput exocortis, cachexia-xyloporosis  – bolesti koje uzrokuju psorosis, simptome na mladim listovima poput: psorosis, ring spot, cristacortis, impietratura, concave gum  – Infectious variegation  – Citrus leaf rugose |
| *– Dendranthema × Grandiflorum*  (Ramat) Kitam | **Insekti, grinje i nematode svih razvojnih stadija**  **–** Agromyzidae  – Aleurodidae, posebice *Bemisia tabaci*  *–* *Aphelenchoides* spp.  – *Diarthronomia chrysanthemi*  *–* Lepidoptera, posebice *Cacoecimorpha pronubana,*  *Epichoristodes acerbella*  *–* Thysanoptera, posebice *Frankliniella occidentalis*  **Bakterije**  **–***Agrobacterium tumefaciens*  *–* *Erwinia* *chrysanthemi*  **Gljive**  **–***Fusarium oxysporum* spp. *chrysanthemi*  *–* *Puccinia chrysanthemi*  *–* *Pythium* spp.  – *Rhizoctonia solani*  *–* *Verticillium* spp.  **Virusi i virusima slični organizmi, i posebice**  **–** Chrysanthemum B mosaic virus  – Tomato aspermy cucumovirus |
| – *Dianthus caryophillus* L. i hibridi | **Insekti, grinje i nematode svih razvojnih stadija**  **–** Agromyzidae  –Aleurodidae, posebice *Bemisia tabaci*  *–* Thysanoptera, posebice *Frankliniella occidentalis*  *–* Lepidoptera, posebice *Cacoecimorpha pronubana, Epichoristodes acerbella*  **Gljive**  **–***Alternaria dianthi*  *– Alternaria dianthicola*  *– Fusarium oxisporum* f. spp. *dianthi*  ***–****Mycosphaerella dianthi*  *– Phytophthora nicotiana* spp. *parasitica*  *–* *Rhizoctonia solani*  *–* Trulež stabljike: *Fusarium* spp. i *Phytium* spp.  – *Uromyces dianthi* |
| **–***Euphorbia pulcherrima*   (Wild ex Kletzch) | **Insekti, grinje i nematode svih razvojnih stadija**  **–**  Aleurodidae, posebice *Bemisia tabaci*  Bakterije  **–***Erwinia* *chrysanthemi*  **Gljive**  **–***Fusarium*   spp.  – *Pythium ultimum*  – *Phytophthora* spp.  – *Rhizoctonia solani*  – *Thielaviopsis basicola*  **Virusi i virusima slični organizmi, i posebice**  **-**Tospovirusi (Tomato spotted wilt virus, Impatiens necrotic spot virus) |
| *– Gerbera*   L. | **Insekti, grinje i nematode svih razvojnih stadija**  **–**  Agromyzidae  –Aleurodidae, posebice *Bemisia tabaci*  *–**Aphelenchoides*   spp.  –*Lepidoptera*  –*Meloidogyne*  –Thysanoptera, posebice *Frankliniella occidentalis*  **Gljive**  **–***Fusarium*   spp.  –*Phytophthora cryptogea*  –pepelnica  –*Rhizoctonia solani*  –*Verticillium* spp.  **Virusi i virusima slični organizmi, i posebice**  **–** Tospovirusi (Tomato spotted wilt virus, Impatiens necrotic spot virus) |
| **–***Gladiolus*   L. | **Insekti, grinje i nematode svih razvojnih stadija**  **–***Ditylenchus dipsaci*  –Thysanoptera, posebice *Frankliniella occidentalis*  **Bakterije**  **–***Pseudomonas marginata*  –*Rhodococcus fascians*  **Gljive**  **–***Botrytis gladiolorum*  –*Curvularia trifolii*  –*Fusarium oxysporum* spp. *gladioli*  –*Penicillium gladioli*  –*Sclerotinia* spp.  –*Septoria gladioli*  –*Urocystis gladiolicola*  –*Uromyces transversalis*  **Virusi i virusima slični organizmi, i posebice**  **–**  Aster yellow mycoplasm  –Corky pit agent  –Cucumber mosaic virus  –Gladiolus ringspot virus (syn. Narcissus latent virus) |
|  | –Tobacco rattle virus  **Ostali štetni organizmi:**  **–***Cyperus esculentus* |
| **–***Lilium*   L. | **Insekti, grinje i nematode svih razvojnih stadija**  **–***Aphelenchoides*   spp.  –*Rhyzoglyphus* spp.  –*Pratylenchus penetrans*  –*Rotylenchus robustus*  –Thysanoptera, posebice *Frankliniella occidentalis*  **Bakterije**  **–***Erwinia carotovora*   subsp. *carotovora*  –*Rhodococcus fascians*  **Gljive**  **–***Cylindrocarpon destructans*  –*Fusarium oxysporum* f. sp. *lilii*  –*Pythium* spp.  –*Rhizoctonia* spp.  –*Rhizopus* spp.  –*Sclerotium* spp.  **Virusi i virusima slični organizmi, i posebice**  –Cucumber mosaic virus  –Lily symptomless virus  –Lily virus x  –Tobacco rattle virus  –Tulipbreaking virus  **Ostali štetni organizmi:**  **–***Cyperus esculentus* |
| **–***Malus*   Miller | **Insekti, grinje i nematode svih razvojnih stadija**  **–***Anarsia lineatella*  –*Eriosoma lanigerum*  -Štitaste uši, posebice *Epidiaspis leperii,*  *Pseudaulacaspis pentagona, Quadraspidiotus*  *perniciosus*  **Bakterije**  **–***Agrobacterium tumefaciens*  –*Pseudomonas syringae* pv. *syringae*  **Gljive**  **–***Armillariella mellea*  –*Chondrostereum purpureum*  –*Nectria galligena*  –*Phytophtora cactorum*  –*Rosellinia necatrix*  –*Venturia* spp.  –*Verticillium* spp.  **Virusi i virusima slični organizmi**  –svi |
| **–***Narcissus*   L. | **Insekti, grinje i nematode svih razvojnih stadija**  **–***Aphelenchoides subtenuis*  –*Ditylenchus destructor*  –*Eumerus* spp.  –*Merodon equestris*  –*Pratylenchus penetrans*  –Rhizoglyphidae  –Tarsonemidae |
|  | **Gljive**  **–***Fusarium oxysporum*   f. sp. *narcissi*  –*Sclerotinia* spp.  –*Sclerotium bulborum*  **Virusi i virusima slični organizmi, i posebice**  –Tobacco rattle virus  –Narcissus white streak agent  –Narcissus yellow stripe virus  **Ostali štetni organizmi:**  **–***Cyperus esculentus* |
| **–***Pelargonium*   L. | **Insekti, grinje i nematode svih razvojnih stadija**  **–**  Aleurodidae, posebice *Bemisia tabaci*  – Lepidoptera  –Thysanoptera, posebice *Frankliniella occidentalis*  **Bakterije**  **–***Rhodococcus fascians*  –*Xanthomonas campestris* pv. *pelargonii*  **Gljive**  **–***Puccinia pelargonii zonalis*  –truleži stabljike (*Botrytis* spp., *Pythium* spp.)  –*Verticillium* spp.  **Virusi i virusima slični organizmi, i posebice**  –Pelargonium flower break carmovirus  –Pelargonium leaf curl tombusvirus  –Pelargonium line pattern virus  –Tospovirusi (Tomato spotted wilt virus, Impatiens necrotic spot virus) |
| **–**  Phoenix | **Insekti, grinje i nematode svih razvojnih stadija**  **–**  Thysanoptera  **Gljive**  **–***Exosporium palmivorum*  –*Gliocladium wermoeseni*  –*Graphiola phoenicis*  –*Pestalozzia phoenicis*  –*Pythium* spp.  **Virusi i virusima slični organizmi**  –svi |
| **–***Pinus nigra* | **Insekti, grinje i nematode svih razvojnih stadija**  **–***Blastophaga*   spp.  –*Rhyacionia buoliana*  **Gljive**  **–** L*ophodermium seditiosum*  **Virusi i virusima slični organizmi**  –svi |
| **–***Prunus*   L. | **Insekti, grinje i nematode svih razvojnih stadija**  **–***Capnodis tenebrionis*  –*Meloidogyne* spp.  –Štitaste uši, posebice *Epidiaspis leperii,*  *Pseudaulacaspis pentagona, Quadraspidiotus perniciosus* |
|  | **Bakterije**  **–***Agrobacterium tumefaciens*  –*Pseudomonas syringae* pv. *mors prunorum*  –*Pseudomonas syringae* pv. *syringae*  **Gljive**  **–***Armillariella mellea*  –*Chondrostereum purpureum*  –*Nectria galligena*  –*Rosellinia necatrix*  –*Taphrina deformans*  –*Verticillium* spp.  **Virusi i virusima slični organizmi, i posebice**  –Prune dwarf virus  –Prunus necrotic ringspot virus |
| **–***Pyrus*   L. | **Insekti, grinje i nematode svih razvojnih stadija**  **–***Anarsia lineatella*  –*Eriosoma lanigerum*  –Štitaste uši, posebice *Epidiaspis leperii,*  *Pseudaulacaspis pentagona, Quadraspidiotus*  *perniciosus*  B**akterije**  **–***Agrobacterium tumefaciens*  –*Pseudomonas syringae* pv. *syringae*  **Gljive**  **–***Armillariella mellea*  –*Chondrostereum purpureum*  –*Nectria galligena*  –*Phytophthora* spp.  –*Rosellinia necatrix*  –*Verticillium* spp.  **Virusi i virusima slični organizmi**  **–**  svi |
| **–***Rosa* | **Insekti, grinje i nematode svih razvojnih stadija**  **–**  Lepidoptera, posebice *Epichoristodes*  *acerbella, Cacoecimorpha pronubana*  *– Meloidogyne*   spp.  – *Pratylenchus* spp.  – *Tetranychus urticae*  **Bakterije**  **–** *Agrobacterium tumefaciens*  **Gljive**  **–** *Chondrostereum purpureum*  – *Coniothyrium* spp.  – *Diplocarpon rosae*  – *Peronospora sparsa*  – *Phragmidium* spp.  – *Rosellinia necatrix*  – *Sphaeroteca pannosa*  – *Verticillium* spp.  **Virusi i virusima slični organizmi, i posebice**  – Apple mosaic virus  – Arabis mosaic nepovirus  – Prunus necrotic ringspot virus |

DODATAK 4.

UVJETI PROIZVODNJE POLJOPRIVREDNOG REPRODUKCIJSKOG MATERIJALA UKRASNOG BILJA
TEHNIKOM »IN VITRO«

1. Proizvodnjom poljoprivrednog reprodukcijskog materijala tehnikom
*»in vitro«*
mogu se baviti centri za multiplikaciju registrirani u Ministarstvu.
2. Multiplikacijski centri moraju ispunjavati sljedeće uvjete.
– moraju se prijaviti Ministarstvu za pridobivanje statusa;
– moraju imenovati tehnologa odgovornog za navedenu proizvodnju;
– moraju imati odgovarajuću opremu i infrastrukturu koja se koristi isključivo
za aktivnosti centra.
3. Dobavljač koji se bavi proizvodnjom poljoprivrednog reprodukcijskog
materijala tehnikom *»in vitro«* mora svoju proizvodnju prijaviti Zavodu.
4. Biljke za multiplikaciju moraju biti posađene u posude, a dobavljač mora u
evidenciju proizvodnje, koju ovjerava Zavod bilježiti sljedeće podatke:
1. transplantacijske operacije;
2. datum izvođenja;
5. Potrebno je registrirati sve promjene biljaka koje se koriste za
multiplikaciju izazvane zdravstvenim statusom i/ili morfološko fiziološkim
anomalijama.
6. Certifikat o sadnom materijalu izdaje se kada poljoprivredni reprodukcijski
materijal izlazi iz laboratorija i može se prodati direktno rasadničaru ili se
premješta u prostor za aklimatizaciju i prodaje nakon vegetacijskog ciklusa.

DODATAK 5.

![](dodatni/378786.gif)
![](dodatni/378787.gif)
![](dodatni/378788.gif)
![](dodatni/378789.gif)
![](dodatni/378790.gif)
![](dodatni/378791.gif)
![](dodatni/378792.gif)

Pravilnik, NN 129/2007-3699
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)